[{"text_idx": "#000000", "text": "Kaleko argiteriaren energia-eraginkortasuna hobetzeko lanak abiatu ditu udalak"}, {"text_idx": "#000001", "text": "Zumaiako kale argiteriaren eta semaforo argien energia eraginkortasuna hobetzeko lanak martxan jarri ditu udalak. Lan hauek 1.177.000 euro aurrekontua izango dute."}, {"text_idx": "#000002", "text": "Herriko argiteriaren efizientzia hobetzeko bigarren faseko lanak abiatu ditu Zumaiako Udalak. Horretarako, 1.177.000 euro erabiliko ditu. Kopuru horren ia erdia (580.000 euro) IDAEren laguntza bidez ordainduko ditu udalak. Lan horiei esker, energia kontsumoan %75 aurreztea lortuko dela dio udalak, eta 446,41 tona CO2 gutxiago emitituko direla."}, {"text_idx": "#000003", "text": "Herrian dauden 2.344 kale argitatik 1.503 kale-argi aldatuko dituzte, baita 111 semaforoen argi ere. Udalak azaldu zuenez, Itzurunbideko, Julio Beobide kaleko eta Korta industriaguneko argi guztiak aldatu dituzte dagoeneko, eta Ardantzabideko ataripetan lanean jarraituko dute orain."}, {"text_idx": "#000004", "text": "Instalazio horiek guztietan jarriko diren argi berriak azken belaunaldiko LED teknologiakoak eta eraginkortasun handikoak izango direla gainerau du; \"driver elektroniko programagarria izango dute, argi-fluxua ordutegiaren eta bide moten arabera egokitu ahal izateko\", azaldu du udalak. Aginte-taulei dagokienez, 33 hobetuko direla \u2013herrian dauden gainontzeko 13 aginte-taulak lehenengo faseak aldatu ziren\u2013 ere aipatu du. \"Gainera, telekudeaketa-sistema bat instalatuko da, eta kableak eta egoera txarrean dauden zutabeak ordezkatuko dira. Azkenik, legeak aginduta, zenbait eremutan argi sistemak aldatuko dira\"."}, {"text_idx": "#000005", "text": "Kale-argien potentzia 248,29KW-tik 59,52KW-tara jaitsiko dute, udalaren arabera; semaforoetan, berriz, 9,178KW-tik 2,31 Kw-ra jaitsiko da. \"Potentziaren jaitsiera nabarmen horri esker, eta proiektuan aurreikusten diren aldaketa horiek guztiekin, energia kontsumoa asko jaitsiko da: %75. Gainera, 446,41 tona CO2 gutxiago emitituko dira atmosferara\"."}]